Diari Oficial de la Generalitat Valenciana


Sumari del DOGV 6505, del 19-04-2011 (2011/4610)

RESOLUCIÓ de 8 d'abril de 2011, del secretari autonòmic d'Ocupació i director general del Servei Valencià d'Ocupació i Formació, sobre la delegació de competències, derivades de la gestió en l'àmbit del SERVEF del Reial Decret 1675/2010, de 10 de desembre, pel qual es modifica el Reial Decret 34/2008, de 18 de gener, pel qual es regulen els certificats de professionalitat i els reials decrets pels quals s'establixen certificats de professionalitat dictats en la seua aplicació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6505

Data del DOGV
:   19-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4610


Data del document
:   08-04-2011

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Servici Valencià d'Ocupació i Formació
    * experiència professional
    * competència administrativa
    * formació professional
    * delegació de poders

RESOLUCIÓ de 8 d'abril de 2011, del secretari autonòmic d'Ocupació i director general del Servei Valencià d'Ocupació i Formació, sobre la delegació de competències, derivades de la gestió en l'àmbit del SERVEF del Reial Decret 1675/2010, de 10 de desembre, pel qual es modifica el Reial Decret 34/2008, de 18 de gener, pel qual es regulen els certificats de professionalitat i els reials decrets pels quals s'establixen certificats de professionalitat dictats en la seua aplicació. [2011/4610]  
  
  
En l'exercici de les competències estatals, el 31 de desembre de 2010 es va publicar el Reial Decret 1675/2010, de 10 de desembre, pel qual es modifica el Reial Decret 34/2008, de 18 de gener, pel qual es regulen els certificats de professionalitat i els reials decrets pels quals s'establixen certificats de professionalitat dictats en la seua aplicació, la finalitat dels quals és la gestió eficaç de la implementació dels certificats de professionalitat i per tant, el desenvolupament de l'acreditació de les competències professionals a adquirir, flexibilitzant els requisits tant per a l'accés dels alumnes com per a la impartició del mòdul de formació pràctica.   
El Reial Decret 1675/2010, afig un article 5 bis al Reial Decret 34/2008, en què indica que «estaran exempts de realitzar el mòdul de formació pràctica els alumnes dels programes de formació en alternança amb l'ocupació, en l'àrea del corresponent certificat, així com els qui acrediten una experiència laboral almenys de tres mesos, que es corresponga amb les capacitats recollides en l'esmentat mòdul del certificat de professionalitat. Les sol·licituds d'exempció d'este mòdul per la seua correspondència amb la pràctica laboral es realitzaran d'acord amb allò que s'ha regulat per les administracions laborals competents, que expediran un certificat d'exempció d'este».  
Així mateix, el citat Reial Decret 1675/2010, en la seua disposició transitòria primera assenyala que «el mòdul de formació pràctica en centres de treball previst en els articles 5.4 i 5 bis del Reial Decret 34/2008, de 18 de gener, podrà ser desenvolupat en el mateix centre de formació quan així siga autoritzat per l'administració laboral competent, per no ser possible la seua realització en centres de treball per inexistència de centres adequats o altres motius degudament justificats apreciats per esta administració».  
Sent que mitjançant la Resolució de 3 de març de 2008, del director general del Servici Valencià d'Ocupació i Formació, sobre la delegació en matèria de personal, gestió financera i pressupostària, contractació administrativa i gestió de subvencions, en el seu resolc tercer, III, punt 5, es delega en els titulars de les direccions territorials d'ocupació del SERVEF, en el seu respectiu àmbit d'actuació, la firma dels certificats individualitzats d'aprofitament o diplomes expedits a les persones que hagen superat amb èxit, de conformitat amb la seua normativa reguladora, els cursos corresponents a qualsevol programa formatiu gestionat pel Servici Valencià d'Ocupació i Formació, en compliment del principi d'eficàcia, es considera que han de ser també les corresponents direccions territorials les que gestionen l'emissió i la firma dels certificats d'exempció del mòdul de formació pràctica, als què es refereixen els anteriors paràgrafs.  
  
En virtut de les atribucions conferides per l'article 8 de la Llei 3/2000, de 17 d'abril, per la qual es crea el Servici Valencià d'Ocupació i Formació (SERVEF), l'article 13 del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del SERVEF, i de conformitat amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció introduïda per Llei 4/1999, de 13 de gener; i en l'article 63 de la Llei 5/1983, de 30 de desembre, del Consell, modificada per Llei 12/2007, de 20 de març, de la Generalitat, resolc:  
  
  
Primer. Gestió de subvencions  
Es delega en els/les titulars de les direccions territorials d'Ocupació del SERVEF, en el seu respectiu àmbit d'actuació, l'emissió i la firma dels certificats d'exempció del mòdul de formació pràctica, prevista en l'article 5 bis del Reial Decret 34/2008/, de 18 de gener, i l'excepció del mòdul de formació pràctica en centres de treball prevista en la disposició transitòria primera del Reial Decret 1675/2010, de 10 de desembre.  
  
Segon. Suplència dels òrgans delegats  
En cas de vacant, absència o malaltia dels titulars dels òrgans delegats en el resolc primer, les competències delegades s'exerciran a través del règim establit en el resolc quint de la Resolució de 3 de març de 2008 (DOCV núm. 5719 de 7 de març de 2008), del director general del Servici Valencià d'Ocupació i Formació, sobre la delegació de competències en matèria de personal, gestió financera i pressupostària, contractació administrativa i gestió de subvencions.   
  
  
Tercer. Constància expressa de la delegació  
Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori, sense que càpia la delegació de competències delegades.  
  
Quart. Avocació de la competència  
La delegació de competències que s'efectua a través de la present resolució s'entén sense perjuí que, en qualsevol moment, el director/a general del SERVEF puga demanar el coneixement i la resolució de qualsevol assumpte o expedient amb els requisits de l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
  
Quint. Entrada en vigor i vigència  
La present resolució de delegació de competències entrarà en vigor el mateix dia que es publique en el Diari Oficial de la Comunitat Valenciana.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, comptadors des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, recurs de reposició davant d'este mateix òrgan en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.  
  
València, 8 d'abril de 2011.- El secretari autonòmic d'Ocupació, director general del SERVEF: Luis Lobón Martín.